钦定古今图书集成/明伦汇编/氏族典/第337卷 > 刘兼济
## 钦定古今图书集成/明伦汇编/氏族典/第337卷 > 刘兼济

按《宋史刘平传》：“平弟兼济，字宝臣，善骑射，读兵书，为
襄州兵马监押，擢阁门祗候，徙晋、绛、泽、潞都巡检使，
改鄜延路兵马都监，历同提点陕西、河东刑狱，徙知
笼竿城。夏人寇边，众号数万，兼济将兵千馀，转战至
黑松林，败之，属其兄平战没，特授内殿崇班，知原州。
入辞，仁宗慰勉之曰：‘国忧未弭，家仇未报，不可不力
也’。”徙宁州。破靳厮袜砦，徙鄜州，又徙知镇戎军，累迁
文思使、惠州刺史、河北缘边安抚副使，擢西上阁门
使，出知雄州。先是，边民避罪逃者，契丹辄纳之，守将
畏事不敢诘，兼济悉移檄责还。徙冀州，逾月，改忻州，
卒。